《次韵莆大受琴中趣二首》
宋代·郭印

人生饮天和，各抱无弦琴。
云何不自开，溺彼宫商音。
郑卫剧淫哇，听者返如林。
耳根一以荡，万劫迷真心。
安得佛之力，与世开群喑。
神机运帝车，元气如酌斟。
鱼鸟得其性，云渊自飞沉。
不见南风歌，仁声入人深。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。